Fl-2012, in-nefqa tal-Gvern fuq is-saħħa f’Malta kienet ta’ 8.7 fil-mija tal-Prodott Gross Domestiku u kważi wieħed fil-mija inqas mill-medja tal-pajjiżi oħra fl-Unjoni Ewropea. Din kienet waħda mill-konklużjonijiet li ħarġu minn studju tal-osservatorju Ewropew dwar is-sistemi tas-saħħa f’Malta li sar fl-2012. Il-konklużjonijiet li ħarġu mill-istudju tal-Osservatorju Ewropew dwar is-sistemi tas-saħħa jagħtu stampa dettaljata dwar kif qegħdin jiffunzjonaw is-sistemi tas-saħħa. L-aħħar studju simili sar 15-il sena ilu. F’konferenza tal-aħbarijiet, Josep Fugueras li mexxa l-istudju ddeskriva s-sitwazzjoni bħala pozittiva. Madankollu qal li hemm indikaturi li juru li fuq medda itwal ta’ snin, Malta se tħabbat wiċċha ma’ problemi fis-sostenibbiltà u fl-effiċjenza tas-sistemi tas-saħħa. Dan minħabba popolazzjoni li dejjem qiegħda tixjieħ, żieda fil-konsum tal-mediċini u żieda fl-inċidenza tal-kanċer u mard kroniku ieħor. Żdiedu wkoll il-ġranet li l-pazjenti qegħdin idumu rikoverati fl-isptar u tispikka wkoll ir-rata għolja ta’ obeżità fil-gżejjer Maltin.